b'\n_START_ARTICLE_\nGehejmekonseil\n_START_PARAGRAPH_\nGehejmekonseillet eller Gehejmestatsr\xc3\xa5det blev indf\xc3\xb8rt i forbindelse med enev\xc3\xa6lden i 1660\'erne som et beslutningsorgan best\xc3\xa5ende af form\xc3\xa6ndene for de forskellige kollegier, kongen og nogle af hans "favoritter". I perioder havde det s\xc3\xa5 st\xc3\xa6rk indflydelse p\xc3\xa5 kongens beslutninger, at man taler om et embedsmandsstyre. Oprindelig hed r\xc3\xa5det Gehejmekonseillet og efter en uformel stilling under Frederik 3. blev det formelt oprettet 21. april 1670, hvorefter det fungerede frem til 10. december 1770, hvor Johann Friedrich Struensee (der regerede som Geheimekabinetsminister) opl\xc3\xb8ste det. Det blev genoprettet som Gehejmestatsr\xc3\xa5det ved forordning af 13. februar 1772 og skiftede navn til Statsr\xc3\xa5det 22. marts 1848.'